IDZIE NOWE.
Pora lot twało, nim mie przekónali,
króliki, kury mi porozdowali,
nareszcie kupiół żech tyn kómputer,
po kurach, królikach łostoł mi futer.
Nim żech pochytoł, pół roku zetwało,
kery knefel wcisnóńć, by to działało.
Spokopiół żech to przi wnuków pomocy,
teroz przi kómpku psuja swoje łoczy.
Roz na dziyń właża do „Naszyj Klasy”
by se przipómnieć stare, dobre czasy.
Na zdjynciach widza moja staro szkoła,
kero na Wiyrku duge lata stoła.
Dzisioj jóm nie ma, bo jóm wyburzyli,
jeszcze do tego, pół Wiyrka zniszczyli!
Żol mi tych dómów, dwa-trzisztokowych,
ciynżko przibadać sie do tych nowych.
A niyroz w miejscu, kaj dóm rozebrany,
plac pusty stoji, niyzabudowany!
Brakuje mi sklepów, kaj sie kupowało
na pómp, jak mamie piniyndzy niy stało.
Cuker mółka, krupy – do tytek sypali
szpicatych, a wszystko szipóm nabiyrali
ze szuflod, kaj towor bół wysypany
z miechów, bo przeca niy bół pakowany!
Dzisioj sóm markety: Kaufland czy Plaza,
jo na to godóm – handlowo zaraza!
Wszystko fajniyjsze, wszystko wystawióne,
w osobnych fachach równo ułożóne.
W krzinki, biksy, krałzy towór spakowali,
coby my czasami coś niy skosztowali!
Drapko i wygodnie wszystko sie kupuje,
przekónosz sie w dóma, eli ci smakuje!
Sóm tacy, co wolóm take kupowanie,
jo móm co do tego, cołkim inksze zdanie!
Jo wola powóniać, pomacać, skosztować,
a jak mi spasuje – dziepiyro kupować.
Wiym, że nowego niy zahamujymy,
na drzewo nazot przeca niy wlezymy.
Niy móm nic przeciwko, jak nowe budujóm,
ale co wercite, niych nóm niy rujnujóm!
Bezto, że mómy starego tak mało,
trza nóm dbać ło to, co jeszcze zostało!
Autor:B.Śmigała
futer – karma dla zwierząt
pochytać – nauczyć się, zrozumieć
knefel – guzik
sztok – piętro
tytka – torebka
szipa – szufelka
fach – tu-regał
miech – worek
krałza – słoik
biksa – puszka
drapko – szybko
szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn zho_Hans szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn cym_Latn szl_Latn pap_Latn slv_Latn oci_Latn twi_Latn szl_Latn pol_Latn pol_Latn